FIZET A PARTNER
Elkészült a 2002 óta felszámolás alatt álló, de már 2000-ben bezárt Partner (korábbi nevén Premier) Önkéntes...
Elkészült a 2002 óta felszámolás alatt álló, de már 2000-ben bezárt Partner (korábbi nevén Premier) Önkéntes Nyugdíjpénztár részleges vagyonfelosztási terve, amelynek alapján 100 százalékban kifizethetik a befagyasztott megtakarításaikra hat éve váró pénztártagokat - derül ki a pénztár felszámolójának hét elején közzétett jelentéséből. A Partner 2,4 milliárd forintos zárolt vagyona, amelyet a felszámolás idejére állampapírba fektettek, körülbelül 35 ezer tag között oszlik majd meg. A felszámoló ígérete szerint 2005 áprilisáig be kellett volna fejeződnie az egyéni számlák adategyeztetésének, de ez csak az idei nyár elején ért véget. A késést Fábián Balázs felszámoló azzal indokolta a HVG-nek, hogy a hiányos nyilvántartás miatt nehéz volt kideríteni, hogy a ki- és átlépések után pontosan hányan és mekkora megtakarításra jogosultak. A károsultak csak akkor kaphatnak előleget, ha a bíróság elfogadja a vagyonfelosztási javaslatot, ami még több hónapba is beletelhet. A teljes kifizetésre pedig a felszámolás 2007. május végére tervezett lezárása után kerülhet sor.